PASKAIDROJUMA RAKSTS

1.Priekšlikuma priekšmets

Komisija ierosina Padomei noteikt nostāju, kas Savienības vārdā jāieņem Specializētajā autotransporta komitejā, kura izveidota ar Tirdzniecības un sadarbības nolīgumu starp Eiropas Savienību un Eiropas Atomenerģijas kopienu, no vienas puses, un Lielbritānijas un Ziemeļīrijas Apvienoto Karalisti, no otras puses, attiecībā uz Apvienotās Karalistes dalību administratīvajā sadarbībā saskaņā ar Tirdzniecības un sadarbības nolīguma 31. pielikuma A daļas 2. iedaļas 6. pantu un finansiālā ieguldījuma summu un kārtību, kas Lielbritānijas un Ziemeļīrijas Apvienotajai Karalistei jāveic Savienības vispārējā budžetā attiecībā uz izmaksām, kuras rada Apvienotās Karalistes dalība Iekšējā tirgus informācijas sistēmā.

2.Priekšlikuma konteksts

Ar Regulu (ES) Nr. 1024/2012 tika izveidota Iekšējā tirgus informācijas sistēma (IMI). Viena no tās funkcijām ļauj apstrādāt norīkojuma deklarācijas saskaņā ar Direktīvas 96/71/EK, Direktīvas 2014/67/ES un Direktīvas (ES) 2020/1057 noteikumiem. Šo noteikumu mērķis ir izveidot to darba apstākļu sarakstu, kuri uzņēmējā valstī ir jānodrošina norīkotajiem darba ņēmējiem. Tirdzniecības un sadarbības nolīguma starp Eiropas Savienību un Apvienoto Karalisti (TSN) 31. pielikumā (minētā pielikuma A daļas 2. iedaļas 6. panta 1. punkta a) apakšpunkts) ir paredzēts, ka pārvadātājiem, kas iedibināti vienā no TSN pusēm, jāiesniedz norīkojuma deklarācija otras Puses vai — Eiropas Savienības gadījumā — tās dalībvalsts kompetentajām iestādēm, uz kuru transportlīdzekļa vadītājs ir norīkots. Šajā nolūkā no 2022. gada 2. februāra ir jāizmanto publiskās saskarnes daudzvalodu standarta veidlapa, kas savienota ar IMI.

Saskaņā ar Tirdzniecības un sadarbības nolīguma 31. pielikuma A daļas 2. iedaļas 7. panta 5. punktu Specializētajai autotransporta komitejai jānosaka tehniskās un procesuālās specifikācijas tam, kā Apvienotā Karaliste izmanto Iekšējā tirgus informācijas sistēmu (IMI). Specializētās komitejas lēmums satur vajadzīgās specifikācijas, lai autotransporta uzņēmumi un valstu iestādes varētu pieslēgties IMI. Tas ļaus pārvadātājiem iesniegt norīkojuma deklarācijas, izmantojot IMI, un valstu iestādes varēs piedalīties administratīvajā sadarbībā, kas ir nepieciešama, lai sasniegtu noteikumu par transportlīdzekļu vadītāju norīkošanu darbā mērķus. Šīs specifikācijas no Komisijas Īstenošanas regulas (ES) 2021/2179 ir pielāgotas TSN regulējumam.

3.Nostāja, kas jāieņem Savienības vārdā

Tāpēc Savienības nostājai vajadzētu būt atbalstīt Specializētās autotransporta komitejas lēmuma pieņemšanu saskaņā ar šim priekšlikumam pievienoto lēmuma projektu.

4.Juridiskais pamats

Līguma par Eiropas Savienības darbību (LESD) 218. panta 9. punktā paredzēti Padomes lēmumi, ar kuriem nosaka “nostāju, kas Savienības vārdā jāapstiprina kādā ar nolīgumu izveidotā struktūrā, ja šāda struktūra ir tiesīga pieņemt lēmumus ar juridiskām sekām, izņemot lēmumus, kas papildina vai groza attiecīgajā nolīgumā noteikto iestāžu sistēmu”.

Lēmums, kuru Specializētā autotransporta komiteja tiek aicināta pieņemt, ir akts ar juridiskām sekām. Paredzētais akts nepapildina un negroza Tirdzniecības un sadarbības nolīgumā noteikto iestāžu sistēmu. Tāpēc ierosinātā lēmuma procesuālais juridiskais pamats ir LESD 218. panta 9. punkts.

5.Paredzētā akta publicēšana

Ir lietderīgi Specializētās autotransporta komitejas lēmumu pēc tā pieņemšanas publicēt Eiropas Savienības Oficiālajā Vēstnesī.

2022/0228 (NLE)

Priekšlikums

PADOMES LĒMUMS

par nostāju, kas Eiropas Savienības vārdā jāieņem Specializētajā autotransporta komitejā attiecībā uz tehniskajām un procesuālajām specifikācijām par to, kā Apvienotā Karaliste izmanto Iekšējā tirgus informācijas sistēmu (“IMI”), un par ieguldījumu tās izmaksu segšanā

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 218. panta 9. punktu,